AP ดีด 5% โบรกชี้ไตรมาส 1 ยอดขาย-กำไร “นิวไฮ” ลุ้นยีลด์สูง 5.40%
AP เด้ง 5% โบรกชี้ไตรมาส 1 ยอดขายมีโมเมนตัมที่ดีต่อเนื่อง หนุนยอดโอนกรรมสิทธิ์แข็งแกร่งผสานกับอัตรากำไรขั้นต้นที่ยังดี ดันกำไรทำสถิติสูงสุดใหม่ได้อีกครั้ง ลุ้นยีลด์สูง 5.40% เชียร์ “ซื้อ” ราคาเป้าหมาย 11.80 บ.
AP เด้ง 5% โบรกชี้ Q1 ยอดขายมีโมเมนตัมที่ดีต่อเนื่อง หนุนยอดโอนกรรมสิทธิ์แข็งแกร่งผสานกับอัตรากำไรขั้นต้นที่ยังดี ดันกำไรทำสถิติสูงสุดใหม่ได้อีกครั้ง เชียร์ “ซื้อ” ราคาเป้าหมาย 11.80 บ.
23 มี.ค. 2565

ผู้สื่อข่าวรายงานว่าวันนี้ (23 มี.ค. 2565) ราคาหุ้นบริษัท เอพี (ไทยแลนด์) จำกัด (มหาชน) หรือ AP ณ เวลา 11:51 น. อยู่ที่ระดับ 10.90 บาท เพิ่มขึ้น 0.50 บาท หรือ 4.81% โดยทำจุดสูงสุดที่ 11.10 บาท และทำจุดต่ำสุดที่ 10.40 บาท ด้วยมูลค่าการซื้อขาย 148.50 ล้านบาท

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (22 มี.ค.2565) ว่า บริษัทฯ ยังคงดำเนินธุรกิจได้ตามแผนงานการเปิดขายโครงการใหม่สำหรับปี 2565 ทั้งหมดสูงถึง 65 โครงการที่มูลค่า 7.80 หมื่นล้านบาท ซึ่งในไตรมาส 1/2565 จะเปิดขาย 12 โครงการ ปัจจุบันเปิดไปแล้ว 6 โครงการ และในส่วนที่เหลือจะเปิดอีกตามแผน ซึ่งส่วนใหญ่เป็นแนวราบ แต่จะมีหนึ่งคอนโดคือ Aspire ปิ่นเกล้า-อรณอัมรินทร์ มูลค่าขาย 1.20 พันล้านบาท
โดยทางฝ่ายวิจัยคาดว่าจะสามารถทำสถิติสูงสุดใหม่ (New High) สำหรับยอดขายในไตรมาส 1/2565 เพราะยังมีโมเมนตัมที่ดีต่อเนื่อง ขณะที่ยอดขายคอนโดมิเนียมก็เริ่มเห็นว่ามียอดขายปรับตัวดีขึ้นสำหรับบางโครงการ อีกทั้งได้คาดว่ายอดโอนกรรมสิทธิ์ในไตรมาส 1/2565 ก็แข็งแกร่ง ผสานกับอัตรากำไรขั้นต้นที่ยังดี จึงคาดว่าภาพรวมสำหรับผลการดำเนินงานในไตรมาส 1/2565 ก็จะทำสถิติกำไรสูงสุดใหม่ได้อีกครั้ง
ทั้งนี้คงคำแนะนำ “ซื้อ” ด้วยราคาพื้นฐาน 11.80 บาท ซึ่งประเมินด้วย P/E ปี 2565 ที่ระดับ 7.30 เท่า ด้านคาดการณ์อัตราผลตอบแทนเงินปันผลปีนี้สูงเป็น 5.40% ข้อดีคือพอร์ตสินค้ามีทั้งแนวราบและแนวสูง ช่วยกระจายความเสี่ยง ฐานะการเงินดี มีอัตราส่วนหนี้สินสุทธิต่อทุน ณ สิ้นปี 2564 ที่ต่ำกว่า 1 เท่า ขณะที่การซื้อขายขณะนี้มี P/E ปี 2565 ที่ไม่สูงเป็น 6.50 เท่า ถือว่ายังต่ำเทียบกับกลุ่ม